Az M2M fejlődési trendje és szabályozási kihívásai
dr. Bartolits István, NMHH

Az előadás a bevezető részben a gép-gép kommunikáció (machine to machine, M2M) fogalmát helyezi nagyító alá, bemutatva a tárgyak internetéhez (Internet of Things, IoT) való viszonyát. Ismerteti az M2M piaci helyzetét és a várható fejlődési trendeket. Röviden áttekinti a gép-gép kommunikáció legjellemzőbb alkalmazási területeit, kiemelve a várhatóan leginkább előretörő, a jövőnket erősen átalakító szegmenseket. Kitér a szabványosítás fontosságára, a részletek ismertetése nélkül bemutatva azt a modellt, ameddig el kell jutnia a szabványosító szervezeteknek az igazán hatékonyan kezelhető megoldások érdekében.
Az előadás második része azokkal a szabályozói kihívásokkal foglalkozik, melyek komoly dilemma elé állítják a szabályozási szakembereket. A gép-gép kommunikáció alkalmazásával létrehozott rendszerek összetett alkalmazásokat valósítanak meg, melyben alapvető, de nem kizárólagos szerepe van a hírközlésnek. Hol vannak a hírközlési szabályozás határai, mettől kezdve tartozik más hatóság fennhatósága alá a megvalósított alkalmazás? Mennyire tudja egységesíteni a szabványosítás a gombamódra szaporodó egyedi megoldásokat? Hová sorolhatók be a teljesen új üzleti modell alapján kialakuló értékláncban részt vevő szolgáltatók a tevékenységük alapján? Milyen azonosítókat használnak a milliószámra megjelenő szenzorok, aktuátorok és ki fogja ezeket összehangolni, felügyelni? Ki fog a vádlottak padján helyet foglalni, ha egy vezető nélküli jármű „figyelmetlenül” elüt egy szabályosan közlekedő gyalogost? Csupa olyan kérdés, melyre hamarosan választ vár a megállíthatatlanul fejlődő világ. Stanislaw Lem és Isaac Asimov már fél évszázada frappáns választ adtak ezekre a kérdésekre. A szabályozó feladata nem kevesebb, mint hogy egy ettől eltérő válasz felé terelje az M2M és az IoT világát.